Catarroja llança el projecte Corresponsals Juvenils
26 oct. 2022

L'Ajuntament de Catarroja, a través de la regidoria de Joventut, inicia el projecte de Corresponsals Juvenils. Aquest, és un programa d’intervenció amb joves, centrat en la informació i la dinamització juvenil, a través del qual, les persones joves connecten l’entitat informadora i la joventut amb la finalitat de generar i distribuir des del Centre d’Informació Juvenil perquè aquesta arribe als i les joves i potenciar la participació juvenil del municipi.

En aquesta iniciativa poden participar joves d’entre 14 i 16 anys que cursen estudis de segon cicle de secundària dels centres d’educació secundària de Catarroja: IES Berenguer Dalmau, CC Larrodé, Florida Secundaria, CC San Antonio de Padua 1 i CC San Antonio de Padua 2. Amb la col·laboració dels centres educatius del municipi es pretén crear un grup de corresponsals juvenils de manera que puguen tenir un canal al seu abast que facilite la seua participació a Catarroja. Les persones participants han de ser divertides, responsables, extravertides, dinàmiques, organitzatives, animadores, tolerants i correctes.

Alguns dels objectius del programa són: Conformar un equip estable de corresponsals d’informació juvenil,  participar en les activitats que ofereix la Regidoria de Joventut, participar en campanyes de sensibilització, difondre i distribuir informació als instituts i en les xarxes socials, encoratjar la creació de grups de joves autònoms i dinamitzar activitats amb altres joves.

“La nostra proposta és que la joventut de Catarroja continue trobant nous espais de participació en el seu municipi. Amb aquesta iniciativa demostrem que tenen les portes obertes i que el seu treball de dinamitzadors ajudarà a posar en pràctica noves polítiques i activitats que els afectaran directament”, explica Lorena Silvent, vicealcaldessa de Catarroja.

Com participar-hi?  Els/les joves corresponsals seran triades a través d'una convocatòria oberta, després de la qual seran un màxim de 12. El nombre d’estudiants per centre es determinarà en funció de les persones joves inscrites o interessades a participar com a corresponsals juvenils.

Les persones joves interessades poden informar-se i lliurar la documentació necessària al Centre d’Informació Juvenil (Camí Reial, 22, accés per  la plaça Major) o a l’adreça corresponsals@catarroja.es